Nyt patent kan gøre Solid State-batterier lettere at producere

Solid State-batteriet bliver ofte omtalt som elbilens hellige gral. Problemet er bare, at de er hamrende svære at masseproducere. Nu mener amerikanske Dragonfly Energy, at selskabet er kommet et skridt tættere på at løse netop den del af puslespillet. Virksomheden har fået en såkaldt “Notice of Allowance” fra det amerikanske patentkontor for en produktionsmetode til Solid State-batterier.

Det lyder måske som et patent, men det er det ikke helt endnu. Det betyder, at patentet er på vej, når de sidste formaliteter og gebyrer er på plads.

Det vigtige er, hvad patentet faktisk dækker. Dragonfly har ikke opfundet en ny batterikemi, der pludselig gør elbiler markant billigere eller giver 1.000 kilometer rækkevidde fra næste år. I stedet handler det om produktion.

Dragonfly arbejder med en tør proces, hvor materialerne bruges som pulver. Det adskiller sig fra den mere klassiske metode, hvor batterimaterialer blandes som en våd masse, smøres ud på metalfolie og derefter skal tørres. Netop tørringen er dyr, energikrævende og besværlig. Kan den fjernes fra processen, kan det i teorien give billigere fabrikker, færre produktionstrin og hurtigere fremstilling.

Det er derfor interessant – men også derfor, man skal holde hovedet koldt.

Derfor kan det være vigtigt for elbiler

Solid State-batterier erstatter den brandbare flydende elektrolyt i nutidens lithium-ion-batterier med et fast materiale. Det kan gøre batterier mere sikre og potentielt mere holdbare. Men faste materialer er også mere krævende at arbejde med. De skal presses præcist sammen, uden luftlommer, sprækker og dårlig kontakt mellem lagene. Det er en af de store årsager til, at Solid State-batterier stadig ikke er blevet almindelige i elbiler.

Dragonflys idé er at bruge pulverbaserede materialer, der presses, lamineres og bindes sammen. Ifølge selskabet kan teknologien bruges på tværs af flere batterityper – blandt andet LFP, lithium-metal og muligvis natrium-ion.

– Dette skridt er vigtigt for at beskytte de materialer og processer, vi mener bliver centrale for fremtidens Solid State-produktion, siger Dragonfly Energys direktør, Dr. Denis Phares.

Han siger samtidig, at målet er at gøre produktionen enklere og mere skalerbar.

Video om solid state-teknologien fra Dragonfly.

Stadig langt fra gennembruddet

Det store spørgsmål er selvfølgelig, om Dragonfly faktisk kan få teknologien ud af laboratoriet og ind i en fabrik, der kan producere batterier i stor skala. Det er her, mange Solid State-løfter tidligere er gået i stå.

Men nyheden peger på noget vigtigt: Det næste store batterigennembrud handler måske ikke kun om kemi. Det handler mindst lige så meget om, hvordan batterierne kan bygges billigt, hurtigt og stabilt. Og hvis Dragonfly – eller en konkurrent – knækker den kode, kan det på sigt få reel betydning for både elbiler, energilagre og elektronik.

Nyt patent kan gøre Solid State-batterier lettere at producere